Odense: En stor cadeau til SDU af uomsættelig værdi.

Sådan beskriver lederen af Instituttet for Idræt og Biomekanik, Jørgen Povlsen, den guldmedalje som det innovative udendørs atletikanlæg på SDU netop har modtaget.

Det er den internationale olympiske komité og den internationale Association for Sports and Leisure Facilities, der uddeler prisen, og atletikanlægget på SDU har vundet foran 125 byggerier som byggeriet fra VM i fodbold i Brasilien og Vinter-OL i Rusland.

- Det er en stor anerkendelse at vinde foran sådanne byggerier. Vi vidste godt, at vi var indstillet til prisen, men vi vidste ikke, hvem vi var oppe imod, siger Jørgen Povlsen.

Atletikanlægget er skabt af arkitekterne Maria Keinicke og Flemming Overgaard fra arkitektfirmaet Keingart.